2014. gada Noteikumi Nr.

Rīgā (prot. Nr. .§)

**Darbības programmas „Izaugsme un nodarbinātība” 7.1.1. specifiskā atbalsta mērķa „Paaugstināt bezdarbnieku kvalifikāciju un prasmes atbilstoši darba tirgus pieprasījumam” īstenošanas noteikumi**

*Izdoti saskaņā ar Eiropas Savienības struktūrfondu un Kohēzijas fonda 2014.* –*2020. gada plānošanas perioda vadības likuma 20. panta 13. punktu*

1. **Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas „Izaugsme un nodarbinātība” prioritārā virziena “Nodarbinātība un darba spēka mobilitāte” 7.1.1.specifisko atbalsta mērķi „Paaugstināt bezdarbnieku kvalifikāciju un prasmes atbilstoši darba tirgus pieprasījumam” (turpmāk – atbalsta mērķis);

1.2. atbalsta mērķa mērķi;

1.3. atbalsta mērķim plānoto finansējumu;

1.4. prasības Eiropas Sociālā fonda (turpmāk – ESF) projekta iesniedzējam (turpmāk – projekta iesniedzējs);

1.5. atbalstāmo darbību un izmaksu attiecināmības nosacījumus;

1.6. atbalsta mērķa īstenošanas nosacījumus, t.sk., vienošanās par projekta īstenošanu vienpusēja uzteikuma nosacījumus;

1.7. ar valsts atbalsta saņemšanu saistītos nosacījumus.

2. Atbalsta mērķa mērķis ir veicināt bezdarbnieku un darba meklētāju (turpmāk - bezdarbnieki) konkurētspēju darba tirgū.

3. Atbalsta mērķa mērķa grupa (turpmāk – mērķa grupa) ir Nodarbinātības valsts aģentūrā (turpmāk - Aģentūra) reģistrēti bezdarbnieki, īpaši ar zemu un darba tirgus prasībām neatbilstošu prasmju un kvalifikācijas līmeni.

4. Atbalsta mērķa ietvaros līdz 2023.gada 31.decembrim ir sasniedzami šādi uzraudzības rādītāji:

4.1. iznākuma rādītāji:

4.1.1. bezdarbnieki, tostarp ilgstošie bezdarbnieki (atbalstu saņēmušie, dalību uzsākušie) – 85 000, bet projekta iesniegumā plāno – 81 011, t.sk., līdz 2018.gada 31.decembrim – 42 000;

4.1.2. bezdarbnieki vecāki par 50 gadiem (atbalstu saņēmušie, dalību uzsākušie) – 29 000, bet projekta iesniegumā plāno – 27 639, t.sk., līdz 2018.gada 31.decembrim – 14 500;

4.2. rezultāta rādītāji:

4.2.1. kvalifikāciju ieguvušie dalībnieki tūlīt pēc dalības apmācībās – 24 480, projekta iesniegumā plāno – 23 331;

4.2.2. pasākuma dalībnieki nodarbinātībā 6 mēnešus pēc pasākuma beigām – 22 950, bet projekta iesniegumā plāno – 21 873;

4.3. finanšu rādītājs – līdz 2018.gada 31.decembrim sertificēti izdevumi EUR 38 474 792.

5. Atbalsta mērķi īsteno ierobežotas projektu iesniegumu atlases veidā.

6. Atbalsta mērķa ietvaros atbildīgās iestādes funkcijas pilda Labklājības ministrija (turpmāk – atbildīgā iestāde).

7. Atbalsta mērķa plānotais kopējais attiecināmais finansējums ir EUR 96 428 049, t.sk., ESF finansējums – EUR 81 963 841, valsts budžeta finansējums – EUR 12 185 719 un privātais līdzfinansējums, ko veido šo noteikumu 18.3.apakšpunktā minētās izmaksas, EUR 2 278 489. Projekta iesniegumā kopējo attiecināmo finansējumu plāno ne vairāk kā EUR 91 902 801, t.sk., ESF finansējumu – EUR 78 117 381, valsts budžeta finansējumu – EUR 11 613 859 un privāto līdzfinansējumu EUR 2 171 562, paredzot iznākuma rādītāju un rezultāta rādītāju plānojumu atbilstoši šo noteikumu 4.1. un 4.2.apakšpunktos noteiktajam apjomam.

8. Maksimālais attiecināmais ESF finansējuma apmērs ir 85 procenti no atbalsta mērķim plānotā kopējā attiecināmā finansējuma.

9. Atbalsta mērķa ietvaros izmaksas ir attiecināmas, ja tās atbilst šajos noteikumos minētajām izmaksu pozīcijām, un tās ir radušās ne agrāk kā 2015.gada 2.janvārī.

10. Projekta minimālā attiecināmo izmaksu kopsumma nav ierobežota, maksimālā attiecināmo izmaksu kopsumma līdz 2018.gada 31.decembrim ir EUR 91 902 801. No 2019.gada 1.janvāra atbildīgā iestāde pēc Eiropas Komisijas lēmuma var ierosināt palielināt projektā noteikto attiecināmo izmaksu kopsummu līdz EUR 96 428 049, ievērojot šo noteikumu 7.punktā noteikto finansēšanas avotu proporcionālo sadalījumu.

11. ESF projekta īstenošanai nepieciešamos finanšu līdzekļus plāno, projekta īstenošanu finansē un maksājumus valsts budžeta iestādei veic atbilstoši normatīvajiem aktiem par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājumu  veikšanu 2014.-2020.gada plānošanas periodā.

1. **Prasības projekta iesniedzējam**

12. Projekta iesniedzējs atbalsta mērķa ietvaros ir iestāde, kas saskaņā ar Bezdarbnieku un darba meklētāju atbalsta likumu īsteno valsts politiku bezdarba samazināšanas un bezdarbnieku, darba meklētāju un bezdarba riskam pakļauto personu atbalsta jomā – Aģentūra (turpmāk – finansējuma saņēmējs).

13. Projekta iesniedzējs sagatavo un iesniedz projekta iesniegumu saskaņā ar projekta iesnieguma atlases nolikuma prasībām.

14. Sadarbības iestāde lēmumu par projekta iesnieguma apstiprināšanu, apstiprināšanu ar nosacījumu vai noraidīšanu pieņem viena mēneša laikā no projekta iesnieguma iesniegšanas beigu datuma, kas noteikts projekta iesnieguma atlases nolikumā.

**III. Atbalstāmās darbības un izmaksas**

15. Atbalsta mērķa ietvaros ir atbalstāmas šādas darbības:

15.1. konkurētspējas paaugstināšanas pasākumi, kas ietver individuālās konsultācijas un grupu nodarbības (kursi, semināri, lekcijas un citas nodarbības) darba meklēšanas metožu apguvei, psiholoģiskajam atbalstam un darba tirgum nepieciešamo pamatprasmju un iemaņu apguvei, t.sk., darba tiesisko attiecību veidošanā, darba tiesībās un darba aizsardzībā;

15.2. profesionālā apmācība, pārkvalifikācija, kvalifikācijas paaugstināšana, kas ietver:

15.2.1. profesionālās tālākizglītības programmu apguvi (t.sk., elastīgu apmācību formā), kas dod iespēju bezdarbniekam iegūt profesionālo kvalifikāciju. Pēc attiecīgās programmas apguves bezdarbnieks kārto profesionālās kvalifikācijas eksāmenu. Bezdarbniekam, kurš nokārtojis profesionālās kvalifikācijas eksāmenu, saskaņā ar profesionālās izglītības ieguvi regulējošajiem normatīvajiem aktiem izsniedz profesionālās kvalifikācijas apliecību;

15.2.2. profesionālās pilnveides izglītības programmu apguvi (t.sk., elastīgu apmācību formā), kas bezdarbniekiem dod iespēju pilnveidot savu profesionālo meistarību un apgūt mainīgajām darba tirgus prasībām atbilstošas sistematizētas profesionālās zināšanas un prasmes. Bezdarbniekam, kurš sekmīgi apguvis profesionālās pilnveides programmu un nokārtojis noslēguma pārbaudījumu, saskaņā ar profesionālās izglītības ieguvi regulējošajiem normatīvajiem aktiem izsniedz apliecību par profesionālās pilnveides izglītību;

15.3. neformālās izglītības programmu apguve (t.sk., elastīgu apmācību formā), kas ietver mainīgajām darba tirgus prasībām atbilstošu sistematizētu sociālo un profesionālo pamatprasmju apguvi, noslēguma pārbaudījumu organizēšanu, t.sk., valsts valodas prasmes pārbaudes un transportlīdzekļu un traktortehnikas vadītāja kvalifikācijas iegūšanas eksāmenus. Bezdarbniekam un darba meklētājam pēc neformālās izglītības programmu apguves izsniedz iegūto zināšanu apliecinošu dokumentu;

15.4. apmācība pie darba devēja (turpmāk – praktiskā apmācība);

15.5. specifisku pakalpojumu sniegšana mērķa grupu bezdarbniekiem apmācību laikā (ergoterapeita un surdotulka pakalpojumi, specializēta transporta nodrošināšana bezdarbniekam ar invaliditāti);

15.6. konkurētspējas paaugstināšanas pasākumu elastīgu apmācību formā izstrāde un īstenošana bezdarbniekiem;

15.7. atbalsts reģionālajai mobilitātei;

15.8. projekta īstenošanas personāla apmācība darbam ar mērķa grupu;

15.9. informācijas un publicitātes pasākumi par projekta īstenošanu;

15.10. projekta administrēšana.

16. Atbalsta mērķa ietvaros plāno šādas izmaksu pozīcijas:

16.1. tiešās attiecināmās izmaksas;

16.2. netiešās attiecināmās izmaksas;

17. Šo noteikumu 16.1.apakšpunktā minētās tiešās attiecināmās izmaksas ietver šādas izmaksu pozīcijas:

17.1. mērķa grupas nodrošinājuma izmaksas, kuras finansējuma saņēmējs dotācijas veidā piešķir izglītības iestādei šo noteikumu 15.2. un 15.3.apakšpunktā minēto atbalstāmo darbību īstenošanai:

17.1.1. apmācību izmaksas (apmācību kupona izmaksas un šo noteikumu 22.punktā minēto profesionālo tālākizglītības programmu īstenošanas izmaksas) atbilstoši kārtībai un apmēram, kas noteikts normatīvajos aktos par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem;

17.1.2. stipendija atbilstoši normatīvajiem aktiem par bezdarbnieka stipendiju profesionālās apmācības, pārkvalifikācijas un kvalifikācijas paaugstināšanas laikā un neformālās izglītības ieguves laikā atbilstoši izglītības iestādes iesniegtajam rēķinam un atskaitei par bezdarbnieku dalību apmācībās;

17.1.3. specializētā transporta izmaksas bezdarbniekam ar invaliditāti, ievērojot normatīvos aktus par pabalsta apmēru transporta izdevumu kompensēšanai invalīdiem, kuriem ir apgrūtināta pārvietošanās, tā pārskatīšanas kārtību un pabalsta piešķiršanas un izmaksas kārtību;

17.1.4. apmācības vietas pielāgošanas izmaksas bezdarbnieka ar invaliditāti vajadzībām, t.sk., iekārtu un aprīkojuma iegādes un tehnisko palīglīdzekļu izgatavošanas un iegādes izmaksas, kuras piešķir kā vienreizēju dotāciju. Dotāciju piešķir atbilstoši izglītības iestādes iesniegtajai apmācības vietas pielāgošanas tāmei, kura atbilst ergoterapeita atzinumam, bet ne vairāk kā EUR 711 apmērā par vienas apmācības vietas pielāgošanu;

17.2. mērķa grupas nodrošinājuma izmaksas, kuras finansējuma saņēmējs dotācijas veidā piešķir darba devējam šo noteikumu 15.4.apakšpunktā minētās atbalstāmās darbības īstenošanai:

17.2.1. ikmēneša darba algas dotācija praktiskajā apmācībā iesaistītajiem bezdarbniekiem šādā apmērā:

17.2.1.1. par pirmajiem diviem mēnešiem – EUR 160 mēnesī proporcionāli dienu skaitam, kurās bezdarbnieks iesaistījies praktiskajā apmācībā;

17.2.1.2. par nākamajiem diviem mēnešiem – EUR 120 mēnesī proporcionāli dienu skaitam, kurās bezdarbnieks iesaistījies praktiskajā apmācībā;

17.2.1.3. par pēdējiem diviem mēnešiem – EUR 90 mēnesī proporcionāli dienu skaitam, kurās bezdarbnieks iesaistījies praktiskajā apmācībā;

17.2.2. valsts sociālās apdrošināšanas obligātās iemaksas no šo noteikumu 17.2.1.apakšpunktā minētās darba algas dotācijas daļas, ja darba devējs ir biedrība vai nodibinājums, kura darbības mērķis ir atbalsta sniegšana personām ar invaliditāti un kurš nodarbina bezdarbnieku kādā no šādām profesijām – asistents vai pavadonis personai ar invaliditāti, surdotulks, latviešu nedzirdīgo zīmju valodas tulks, interešu pulciņa audzinātājs un speciālais pedagogs personām ar invaliditāti vai ja darba devējs ir biedrība vai nodibinājums, kura statūti paredz atbalsta sniegšanu personām ar redzes invaliditāti. Kopējais nodarbināto bezdarbnieku skaits nepārsniedz 50 procentus no kopējā biedrībā vai nodibinājumā nodarbināto skaita;

17.2.3. ikmēneša dotācija (piemaksa vai ikmēneša darba alga, ja ir noslēgts darba līgums par darba vadītāja pienākumu izpildi) praktiskajā apmācībā iesaistīto bezdarbnieku darba vadītājam 50 procentu apmērā no valstī noteiktās minimālās mēneša darba algas apmēra. Viens darba vadītājs var vadīt darbu ne vairāk kā diviem bezdarbniekiem;

17.2.4. normatīvajos aktos par obligātajām veselības pārbaudēm paredzēto veselības pārbaužu izmaksas;

17.2.5. praktiskās apmācības vietas pielāgošanas izmaksas bezdarbnieka ar invaliditāti vajadzībām, t.sk., iekārtu un aprīkojuma iegādes un tehnisko palīglīdzekļu izgatavošanas un iegādes izmaksas, kuras piešķir kā vienreizēju dotāciju. Dotāciju piešķir atbilstoši darba devēja iesniegtajai praktiskās apmācības vietas pielāgošanas tāmei, kura atbilst ergoterapeita atzinumam, bet ne vairāk kā EUR 711 apmērā par vienas praktiskās apmācības vietas pielāgošanu;

17.2.6. normatīvajos aktos par darba aizsardzības prasībām, lietojot individuālos aizsardzības līdzekļus, paredzēto individuālo aizsardzības līdzekļu izmaksas, bet ne vairāk kā EUR 50 vienam praktiskajā apmācībā iesaistītajam bezdarbniekam uzsākot darbu;

17.3. mērķa grupas nodrošinājuma izmaksas, kuras sedz darba devējs šo noteikumu 15.4.apakšpunktā minētās atbalstāmās darbības īstenošanai:

17.3.1. praktiskajā apmācībā iesaistīto bezdarbnieku darba algas daļa tādā apmērā, lai kopā ar dotāciju ikmēneša darba alga sasniegtu vismaz valstī noteiktā minimālās mēneša darba algas apmēru par normālo darba laiku;

17.3.2. valsts sociālās apdrošināšanas obligātās iemaksas par pasākumā iesaistītajiem bezdarbniekiem (izņemot šo noteikumu 17.2.2.apakšpunktā noteikto);

17.4. mērķa grupas nodrošinājuma izmaksas, kuras sedz finansējuma saņēmējs personas atbalstam:

17.4.1. uzņēmuma līguma izmaksas par ergoterapeita un surdotulka pakalpojumiem pasākumos iesaistītajiem bezdarbniekiem, kas noteikti normatīvajos aktos par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem, šo noteikumu 15.5.apakšpunktā minētās atbalstāmās darbības īstenošanai;

17.4.2. šo noteikumu 15.7.apakšpunktā minētās atbalstāmās darbības īstenošanas izmaksas – finanšu atlīdzība atbilstoši apmācību ilgumam, ja bezdarbnieks piedalās šo noteikumu 15.2., 15.3. un 15.4.apakšpunktā minētajās atbalstāmajās darbībās, transporta izdevumu segšanai braucieniem no deklarētās dzīvesvietas uz apmācību vai prakses vietu un atpakaļ un dzīvojamās telpas īres vai dzīvošanas dienesta viesnīcā izdevumu kompensācijai šādā kārtībā:

17.4.2.1. par apmācību vai prakses pirmo mēnesi - avanss EUR 100 apmērā, ko izmaksā piecu darbdienu laikā no lēmuma pieņemšanas par atbalsta piešķiršanu;

17.4.2.2. par nākamajiem mēnešiem ikmēneša finanšu atlīdzība nepārsniedz EUR 100 mēnesī, un to aprēķina, ņemot vērā katrā mēnesī radušās faktiskās dzīvojamās telpas īres vai dzīvošanas dienesta viesnīcā un transporta izdevumu izmaksas, no kurām proporcionāli katru mēnesi tiek atskaitīts pirmajā mēnesī saņemtās finanšu atlīdzības summas atlikums, ja dzīvojamās telpas īres vai dzīvošanas dienesta viesnīcā un transporta izdevumi ir bijuši mazāki par EUR 100 mēnesī;

17.5. projekta īstenošanas personāla izmaksas:

17.5.1. atlīdzības izmaksas atbilstoši valsts un pašvaldību institūciju amatpersonu un darbinieku atlīdzības likumā noteiktajam, izņemot virsstundas;

17.5.2. iekšzemes komandējumu un dienesta braucienu izmaksas atbilstoši normatīvajiem aktiem, kas nosaka kārtību, kādā atlīdzināmi ar komandējumiem saistītie izdevumi;

17.5.3. transporta izmaksas (izmaksas par degvielu, par transportlīdzekļa nomu, par transporta pakalpojumu pirkšanu, par sabiedriskā transporta izmantošanu);

17.5.4. biroja, kancelejas preču, iekārtu un inventāra izmaksas vērtībā līdz EUR 213 par vienību, ja to kalpošanas laiks ir mazāks par gadu;

17.5.5. jaunu darba vietu radīšanai vai esošo darba vietu atjaunošanai aprīkojuma iegādes un īres izmaksas, t.sk., aprīkojuma uzturēšana un remonta izmaksas ne vairāk kā EUR 3 000 apmērā vienai darba vietai visā projekta īstenošanas laikā. Ja projekta īstenošanas personāls ir nodarbināts normālo darba laiku vai nepilnu darba laiku, darba vietas aprīkojuma izmaksas ir attiecināmas 100 procentu apmērā, gadījumā, ja atlīdzībai piemēro daļlaika attiecināmības principu – darba vietas aprīkojuma izmaksas nosakāmas proporcionāli atlīdzības procentuālajam sadalījumam;

17.5.6. telpu īres un nomas izmaksas;

17.5.7. telpu apsaimniekošanas izmaksas (apkure, elektrība, apsaimniekošanas pakalpojumi, ūdensapgāde);

17.5.8. normatīvajos aktos par obligātajām veselības pārbaudēm paredzēto veselības pārbaužu izmaksas un redzes korekcijas līdzekļu kompensācijas izmaksas projekta īstenošanas personālam;

17.5.9. interneta, pasta pakalpojumu un telekomunikāciju izmaksas;

17.5.10. veselības apdrošināšanas izmaksas projekta īstenošanas personālam, ja veselības apdrošināšana paredzēta finansējuma saņēmēja iestādē. Ja projekta īstenošanas personāls ir nodarbināts uz normālo darba laiku, veselības apdrošināšanas izmaksas ir attiecināmas 100 procentu apmērā; ja projekta īstenošanas personāls ir nodarbināts uz nepilnu darba laiku – veselības apdrošināšanas izmaksas nosakāmas atbilstoši nepilnā darba laika noslodzei; ja projekta īstenošanas personāla atlīdzībai piemēro daļlaika attiecināmības principu – veselības apdrošināšanas izmaksas nosakāmas proporcionāli atlīdzības procentuālajam sadalījumam.

17.6. pārējās projekta īstenošanas izmaksas:

17.6.1. šo noteikumu 15.1.apakšpunktā minētās atbalstāmās darbības īstenošanai:

17.6.1.1. uzņēmuma līguma izmaksas konkurētspējas paaugstināšanas pasākumu īstenošanai un izdales materiālu sagatavošanai;

17.6.1.2. telpu īres un nomas izmaksas konkurētspējas paaugstināšanas pasākumu nodrošināšanai;

17.6.1.3. biroja un kancelejas preču izmaksas konkurētspējas paaugstināšanas pasākumu nodrošināšanai;

17.6.2. uzņēmuma līguma izmaksas šo noteikumu 15.6. un 15.8.apakšpunktā minēto atbalstāmo darbību īstenošanai. Ja pakalpojumu sniedzējs ir reģistrēts Valsts ieņēmumu dienestā kā finansējuma saņēmēja darba ņēmējs, attiecināmas ir arī darba devēja valsts sociālās apdrošināšanas obligāto iemaksu izmaksas;

17.6.3. projekta informācijas un publicitātes pasākumu izmaksas atbilstoši normatīvajiem aktiem par ES struktūrfondu un Kohēzijas fonda finansēto projektu publicitātes un vizuālās identitātes prasību nodrošināšanu;

17.6.4. sludinājuma izmaksas plašsaziņas līdzekļos darba devēju piesaistei šo noteikumu 15.4.apakšpunktā minētās atbalstāmās darbības īstenošanai;

17.7. neparedzētās izmaksas, kuras projektā plāno kā vienu izdevumu pozīciju, un tās izlieto papildu darbu vai pakalpojumu veikšanai, kas neparedzamu apstākļu dēļ ir kļuvuši nepieciešami, lai varētu nodrošināt par projekta īstenošanu noslēgto līgumu izpildei, ja finansējuma saņēmējs veicis visus plānošanas pasākumus, lai šādus izdevumus novērstu. Projekta neparedzētās izmaksas nepārsniedz divus procentus no kopējām projekta attiecināmajām tiešajām izmaksām, un to izlietošanu finansējuma saņēmējs saskaņo ar sadarbības iestādi vienošanās par projekta īstenošanu noteiktajā kārtībā.

18. Šo noteikumu 16.2.apakšpunktā minētās netiešās attiecināmās izmaksas jeb projekta administrēšanas izmaksas nepārsniedz septiņus procentus no projekta plānotā finansējuma, neskaitot šo noteikumu 7.punktā minēto privāto līdzfinansējumu, tiešajām attiecināmajām izmaksām, un tās ietver šādas izmaksu pozīcijas:

18.1. projekta administrēšanas personāla atlīdzības izmaksas atbilstoši valsts un pašvaldību institūciju amatpersonu un darbinieku atlīdzības likumā noteiktajam, izņemot virsstundas;

18.2. jaunu darba vietu radīšanai vai esošo darba vietu atjaunošanai aprīkojuma iegādes un īres izmaksas, t.sk., aprīkojuma uzturēšana un remonta izmaksas ne vairāk kā EUR 3 000 apmērā vienai darba vietai visā projekta īstenošanas laikā. Ja projekta administrēšanas personāls ir nodarbināts normālo darba laiku vai nepilnu darba laiku, darba vietas aprīkojuma izmaksas ir attiecināmas 100 procentu apmērā, gadījumā, ja atlīdzībai piemēro daļlaika attiecināmības principu – darba vietas aprīkojuma izmaksas nosakāmas proporcionāli atlīdzības procentuālajam sadalījumam;

18.3. transporta izmaksas (izmaksas par degvielu, par transportlīdzekļa nomu, par transporta pakalpojumu pirkšanu, par sabiedriskā transporta izmantošanu);

18.4. telpu īres un nomas izmaksas;

18.5. telpu apsaimniekošanas izmaksas (apkure, elektrība, apsaimniekošanas pakalpojumi, ūdensapgāde);

18.6. biroja, kancelejas preču, iekārtu un inventāra izmaksas vērtībā līdz EUR 213 par vienību, ja to kalpošanas laiks ir mazāks par gadu;

18.7. interneta, pasta pakalpojumu un telekomunikāciju izmaksas;

18.8. iekšzemes komandējumu un dienesta braucienu izmaksas atbilstoši normatīvajiem aktiem, kas nosaka kārtību, kādā atlīdzināmi ar komandējumiem saistītie izdevumi;

18.9. normatīvajos aktos par obligātajām veselības pārbaudēm paredzēto veselības pārbaužu izmaksas un redzes korekcijas līdzekļu kompensācijas izmaksas projekta administrēšanas personālam;

18.10. uzņēmuma līguma izmaksas par maksājumus pamatojošo dokumentu elektronisko apstrādi;

18.11. veselības apdrošināšanas izmaksas projekta administrēšanas personālam, ja veselības apdrošināšana paredzēta finansējuma saņēmēja iestādē. Ja projekta administrēšanas personāls ir nodarbināts uz normālo darba laiku, veselības apdrošināšanas izmaksas ir attiecināmas 100 procentu apmērā; ja projekta administrēšanas personāls ir nodarbināts uz nepilnu darba laiku – veselības apdrošināšanas izmaksas nosakāmas atbilstoši nepilnā darba laika noslodzei; ja projekta administrēšanas personāla atlīdzībai piemēro daļlaika attiecināmības principu – veselības apdrošināšanas izmaksas nosakāmas proporcionāli atlīdzības procentuālajam sadalījumam.

19. Atbalsta mērķa ietvaros šo noteikumu 16.1. un 16.2.apakšpunktā minēto izmaksu pievienotās vērtības nodokļa izmaksas ir attiecināmās izmaksas, ja tās nav atgūstamas atbilstoši normatīvajos aktos nodokļu politikas jomā noteiktajā kārtībā.

**IV. Atbalsta mērķa īstenošanas nosacījumi**

20. Šo noteikumu 15.1., 15.2., 15.3., 15.4., 15.5. un 15.6.apakšpunktā minētās atbalstāmās darbības finansējuma saņēmējs īsteno atbilstoši normatīvajos aktos par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem noteiktajam, ciktāl šie noteikumi nenosaka citādāk.

21. Šo noteikumu 15.1., 15.2., 15.3. un 15.4.apakšpunktā minētajā atbalstāmajā darbībā iesaista mērķa grupu, kura nav iesaistīta citos konkurētspējas paaugstināšanas pasākumos, apmācību pasākumos vai pasākumos, kuri paredz darba līguma slēgšanu, atbilstoši normatīvajos aktos par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem noteiktajam.

22. Īstenojot šo noteikumu 15.2.1.apakšpunktā minētās profesionālās tālākizglītības programmas un iesaistot tajās bezdarbniekus, kuri bijuši bez darba vismaz 12 mēnešus vai ir vecāki par 45 gadiem, finansējuma saņēmējs līgumu par profesionālās tālākizglītības programmu īstenošanu slēdz ar profesionālās izglītības iestādēm, kurām piešķirts profesionālās izglītības kompetences centra statuss.

23. Šo noteikumu [22.punktā](http://likumi.lv/ta/id/166116-noteikumi-par-darbibas-programmas-cilvekresursi-un-nodarbinatiba-papildinajuma-apaksaktivitates-bezdarbnieku-un-darba-mekletaju#p5.10) minētajā gadījumā netiek piemērota normatīvajos aktos par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem noteiktā apmācību kupona metode, bezdarbnieku apmācību grupu komplektēšanu veic finansējuma saņēmējs sadarbībā ar izglītības iestādēm. Bezdarbnieku iesaiste šo noteikumu [22.punktā](http://likumi.lv/ta/id/166116-noteikumi-par-darbibas-programmas-cilvekresursi-un-nodarbinatiba-papildinajuma-apaksaktivitates-bezdarbnieku-un-darba-mekletaju#p5.10) minētajās profesionālās tālākizglītības programmās tiek veikta līdz dienai, kad šajās programmās kopā ir iesaistīti 200 bezdarbnieki, bet ne ilgāk kā līdz 2015.gada 30.jūlijam.

24. Īstenojot šo noteikumu 15.4.apakšpunktā minēto atbalstāmo darbību, finansējuma saņēmējs ievēro šādas prasības:

24.1. finansējuma saņēmējs ar darba devēju, kurš izvēlēts atbilstoši normatīvajos aktos par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem noteiktajam, slēdz līgumu par pasākuma īstenošanu un finanšu atbalsta saņemšanu. Saskaņā ar noslēgto līgumu darba devējs nodrošina:

24.1.1. darba tiesisko attiecību nodibināšanu ar bezdarbnieku;

24.1.2. pirmās, otrās vai trešās profesionālās kvalifikācijas līmeņa profesionālās kompetences apgūšanu, organizējot nepieciešamo teorētisko un praktisko apmācību un sniedzot pamatzināšanas par profesionālajiem pienākumiem un ar to izpildi saistītajām prasībām;

24.1.3. kvalificētu darba vadītāju, kas palīdz nostiprināt darba iemaņas, profesionālās prasmes un zināšanas. Par kvalificētu darba vadītāju uzskata personu, kas ir ieguvusi izglītību vai ne mazāk kā divus gadus ilgu darba pieredzi profesijā, kurā veic bezdarbnieka praktisko apmācību;

24.2.pirms bezdarbnieka ar invaliditāti iesaistes praktiskajā apmācībā darba devēja piedāvāto apmācības vietu izvērtē un nepieciešamos apmācību vietas pielāgojumus nosaka finansējuma saņēmēja izvēlēts ergoterapeits;

24.3. finansējuma saņēmēja izvēlēts ergoterapeits pēc piedāvātās praktiskās apmācības vietas novērtēšanas finansējuma saņēmējam iesniedz rakstisku atzinumu par apmācību vietas atbilstību bezdarbnieka ar invaliditāti nodarbināšanai un praktiskās apmācības vietas pielāgošanai nepieciešamajiem tehniskajiem palīglīdzekļiem (aprīkojumu, tehniskajām sistēmām) atbilstoši bezdarbnieka funkcionālā traucējuma veidam, smaguma pakāpei un veicamajam darbam. Ja ergoterapeits atzinumā norāda, ka bezdarbnieka ar invaliditāti nodarbināšana darba devēja piedāvātajā praktiskajā apmācības vietā nav iespējama, tad bezdarbnieks ar invaliditāti pie izvēlētā darba devēja netiek nodarbināts;

24.4. bezdarbnieka ar invaliditāti nodarbināšanai piedāvātās praktiskās apmācības vietas pielāgošanas noteikumus nosaka finansējuma saņēmēja un darba devēja līgumā par pasākumu īstenošanu;

24.5. ja pasākuma īstenošanas laikā tiek sabojāts pielāgotās praktiskās apmācības vietas aprīkojums, tā remonta vai atjaunošanas izmaksas sedz darba devējs un šīs izmaksas nav attiecināmas.

25. Asistenta pakalpojumus bezdarbniekiem ar invaliditāti nodrošina pašvaldība atbilstoši normatīvajos aktos par kārtību, kādā piešķir un finansē asistenta pakalpojumus pašvaldībā, noteiktajam.

26. Īstenojot šo noteikumu 15.7.apakšpunktā minēto atbalstāmo darbību:

26.1. finansējuma saņēmējs piešķir atbalstu reģionālai mobilitātei, ievērojot šādas prasības:

26.1.1. apmācību vai prakses vieta atrodas vismaz 20 km attālumā no bezdarbnieka deklarētās dzīvesvietas, un bezdarbnieks norādītajā Latvijas Republikas administratīvajā teritorijā ir deklarēts vismaz sešus mēnešus;

26.1.2. ir saņemts bezdarbnieka iesniegums par nepieciešamo finanšu atbalstu reģionālajai mobilitātei, un finansējuma saņēmējs ir pieņēmis lēmumu par finanšu atlīdzības piešķiršanu (lēmumu pieņem trīs darba dienu laikā pēc iesnieguma saņemšanas);

26.2. finansējuma saņēmējs atbalstu reģionālai mobilitātei izmaksā, ievērojot šādus nosacījumus:

26.2.1. pēc katra darba apmācību mēneša beigām, bet ne vēlāk kā līdz kārtējā mēneša piektajam datumam bezdarbnieks iesniedz finansējuma saņēmējam izdevumus apliecinošus dokumentus par iepriekšējo apmācību mēnesi (sabiedriskā transporta braukšanas biļetes vai degvielas izdevumus apliecinošus dokumentus un dzīvojamās telpas īres vai dienesta viesnīcas īres līguma un maksājumu apliecinoša dokumenta kopiju (dzīvojamās telpas īres vai dienesta viesnīcas īres līguma kopiju iesniedz otrajā mēnesī, kā arī tajā mēnesī, kad bezdarbnieks maina dzīvojamo telpu vai dienesta viesnīcu, ja attiecināms));

26.2.2. ikmēneša finanšu atlīdzību par apmācību mēnesi finansējuma saņēmējs izmaksā līdz kārtējā mēneša desmitajam un divdesmitajam datumam pēc transporta un īres izdevumus apliecinošo dokumentu saņemšanas;

26.2.3. ja bezdarbniekam iestājas pārejoša darbnespēja, viņa pienākums ir nākamajā darbdienā pēc pārejošas darbnespējas beigām par to paziņot finansējuma saņēmējam. Par pārejošas darbnespējas laiku finanšu atlīdzības izmaksas netiek veiktas un finanšu atlīdzības saņemšanas laiks nepagarinās;

26.2.4. ja bezdarbnieks pamet apmācību, viņa pienākums ir divu darbdienu laikā pēc apmācību izbeigšanās dienas atlīdzināt finansējuma saņēmējam pārmaksāto finanšu atlīdzības summu par periodu, kurā bezdarbnieks vairs nav bijis apmācībās.

27. Īstenojot projektu, finansējuma saņēmējs:

27.1. nodrošina informācijas un publicitātes pasākumus, kas noteikti Eiropas Parlamenta un Padomes 2013.gada 17.decembra Regulā (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006, un normatīvajos aktos par Eiropas Savienības fondu publicitātes un vizuālās identitātes prasību nodrošināšanu;

27.2. savā tīmekļa vietnē ne retāk kā reizi trijos mēnešos ievieto aktuālu informāciju par projekta īstenošanu;

27.3. piesaistot projekta īstenošanas un administrēšanas personālu uz darba līguma pamata un paredzot tam atlīdzības izmaksas, nodrošina, ka projekta īstenošanas un administrēšanas personāls tiek piesaistīts normālo darba laiku vai nepilnu darba laiku (t.sk., atlīdzībai var piemērot daļlaika attiecināmības principu), attiecīgi veicot projekta īstenošanas un administrēšanas personāla darba laika uzskaiti par veiktajām funkcijām un nostrādāto laiku;

27.4. nodrošina ar projekta īstenošanu saistītā finansējuma, t.sk., privātā līdzfinansējuma uzskaiti;

27.5. līgumos, kurus Aģentūra slēdz šo noteikumu 15.1., 15.2., 15.3. un 15.4.apakšpunktā minēto atbalstāmo darbību īstenošanai, avansa maksājumus var paredzēt ne vairāk kā 50 procentu apmērā no attiecīgā līguma summas;

27.6. grozījumus projektā izdara atbilstoši normatīvajiem aktiem par kārtību, kādā ES struktūrfondu un Kohēzijas fonda vadībā iesaistītās institūcijas nodrošina šo fondu ieviešanu 2014. – 2020. gada plānošanas periodā;

27.7. nodrošina mērķa grupas vajadzību un sasniedzamo rādītāju uzskaiti, analīzi un uzraudzību novadu teritoriālo vienību (t.sk., pagasta) līmenim, informāciju ievietojot savā tīmekļa vietnē;

27.8. pēc vadošās iestādes pieprasījuma un atbilstoši darbības programmas “Izaugsme un nodarbinātība” papildinājumā noteiktajam informācijas iegūšanas biežumam nodrošina datus par pasākuma dalībniekiem nodarbinātībā vienu gadu un divus gadus pēc pasākuma beigām;

27.9. uzskaita traucējošos apstākļus bezdarbnieku iesaistei pasākumā;

27.10. par projekta ietvaros atbalstu saņēmušajām personām uzkrāj informāciju atbilstoši normatīvajos aktos, kas nosaka ES struktūrfondu un Kohēzijas fonda projektu pārbaužu veikšanas kārtību 2014.–2020.gada plānošanas periodā, maksājuma pieprasījuma veidlapā noteiktajiem datiem;

27.11. veicina šādu horizontālā principa “Vienlīdzīgas iespējas” horizontālo rādītāju sasniegšanu:

27.11.1. personu ar invaliditāti īpatsvars mērķa grupā nav mazāks par personu ar invaliditāti īpatsvaru reģistrēto bezdarbnieku kopskaitā;

27.11.2. personu vecāku par 54 gadiem īpatsvars mērķa grupā nav mazāks par šo personu īpatsvaru reģistrēto bezdarbnieku kopskaitā;

27.11.3. sieviešu īpatsvars mērķa grupā ir līdzvērtīgs sieviešu īpatsvaram reģistrēto bezdarbnieku kopskaitā;

27.11.4. etnisko minoritāšu pārstāvju īpatsvars mērķa grupā nav mazāks par etnisko minoritāšu pārstāvju īpatsvaru reģistrēto bezdarbnieku kopskaitā;

27.11.5. specifiskus pakalpojumus saņēmušo bezdarbnieku ar invaliditāti skaits (apmācību vai praktiskās apmācības vietu pielāgošana, ergoterapeita, surdotulka pakalpojumi un specializētā transporta pakalpojumi);

27.12. var veikt publiskos iepirkumus pirms vienošanās noslēgšanas, iepirkuma līgumus slēdzot ne agrāk kā 2015.gada 2.janvārī, vai piemērot pirms 2015.gada 2.janvāra noslēgtos iepirkuma līgumus, veicot tajos nebūtiskus grozījumus Publisko iepirkumu likuma izpratnē un tos papildinot ar atsauci, ka attiecīgo atbalsta pasākumu finansē arī specifiskā atbalsta mērķa pasākuma projekta ietvaros, kā arī veicot citus tehniskus nebūtiskus grozījumus, kas nepieciešami šo noteikumu 15.punktā minēto atbalstāmo darbību īstenošanai.

28. Sadarbības iestādei ir tiesības vienpusēji atkāpties no vienošanās jebkurā no šādiem gadījumiem:

28.1. finansējuma saņēmējs nepilda vienošanās par projekta īstenošanu noteikumus - projekta īstenošana nenotiek atbilstoši projektā noteiktajiem termiņiem, vai ir iestājušies citi apstākļi, kas ietekmē vai var ietekmēt atbalsta mērķa mērķa, atbalsta mērķa iznākuma radītāju vai uzraudzības rādītāju sasniegšanu;

28.2. citos gadījumos, kurus nosaka vienošanās par projekta īstenošanu.

29. Atbalsta mērķa projekta īstenošanu plāno saskaņā ar vienošanos, bet ne ilgāk kā līdz 2021.gada 31.decembrim.

30. Projekta īstenošanas vieta ir Latvijas Republikas teritorija.

**V. Ar valsts atbalsta saņemšanu saistītie nosacījumi**

31. Finanšu atbalstu, ko finansējuma saņēmējs dotācijas veidā piešķir darba devējam,šo noteikumu 15.4.apakšpunktā minētās atbalstāmās darbības ietvaros sniedz saskaņā ar Komisijas 2013.gada 18.decembra Regulu (ES) Nr.1407/2013 par Līguma par ES darbību 107. un 108.panta piemērošanu *de minimis* atbalstam (ES Oficiālais Vēstnesis, 2013.gada 24.decembris, Nr. L 352) (turpmāk – Komisijas regula Nr.1407/2013), Komisijas 2014.gada 27.jūnija Regulu (EK) Nr.717/2014 par Līguma par ES darbību 107. un 108.panta piemērošanu *de minimis* atbalstam zvejniecības un akvakultūras nozarē (ES Oficiālais Vēstnesis, 2014.gada 28.jūnijs, Nr. L 190) (turpmāk – Komisijas regula Nr.717/2014) attiecībā uz zivsaimniecības uzņēmumiem, kas darbojas saskaņā ar Eiropas Parlamenta un Padomes 2013.gada 11.decembra Regulu (ES) Nr.1379/2013 par zvejas un akvakultūras produktu tirgu kopīgo organizāciju un ar ko groza Padomes Regulas (EK) Nr.1184/2006 un (EK) Nr.1224/2009 un atceļ Padomes Regulu (EK) Nr.104/2000 (ES Oficiālais Vēstnesis, 2013. gada 28. decembris, Nr. L 354), vai Komisijas 2013.gada 18.decembra Regulu (ES) Nr.1408/2013 par Līguma par ES darbību 107. un 108.panta piemērošanu *de minimis* atbalstam lauksaimniecības nozarē (ES Oficiālais Vēstnesis, 2013.gada 24.decembris, Nr. L 352) (turpmāk – Komisijas regula Nr.1408/2013).

32. Pieņemot lēmumu par *de minimis* atbalsta piešķiršanu, ko finansējuma saņēmējs dotācijas veidā piešķir darba devējam,šo noteikumu 15.4.apakšpunktā minēto atbalstāmo darbību ietvaros, ievēro šādus nosacījumus:

32.1. *de minimis* atbalstu piešķir, ievērojot Komisijas regulas Nr.1407/2013 1.panta 1.punktā, Komisijas regulas Nr.717/2014 1.panta 1.punktā un Komisijas regulas Nr.1408/2013 1.panta 1. punktā minētos nozaru un darbības ierobežojumus;

32.2. pirms finanšu atbalsta piešķiršanas finansējuma saņēmējs pārbauda, vai darba devējam minētais finanšu atbalsts nepalielina attiecīgajā fiskālajā gadā, kā arī iepriekšējos divos fiskālajos gados saņemtā *de minimis* atbalsta kopējo apmēru līdz līmenim, kas pārsniedz Komisijas regulas Nr.1407/2013 3.panta 2.punktā, Komisijas regulas Nr.717/2014 3.panta 2.punktā (darba devējiem, kuri darbojas zvejniecības un akvakultūras nozarē saskaņā ar Eiropas Parlamenta un Padomes regulu Nr.1379/2013) vai atbilstoši Komisijas regulas Nr.1408/2013 3.panta 2.punktā (darba devējiem, kuri nodarbojas ar lauksaimniecības produktu primāro ražošanu) noteikto maksimālo *de minimis* apmēru. Izvērtējot finanšu atbalsta apmēru, jāvērtē saņemtais *de minimis* atbalsts viena vienota uzņēmuma līmenī. Vienots uzņēmums ir tāds uzņēmums, kas atbilst Komisijas regulas Nr.1407/2013 2.panta 2.punktā, Komisijas regulas Nr.1408/2013 2.panta 2.punktā vai Komisijas regulas Nr.717/2014 2.panta 2.punktā minētajiem kritērijiem,

32.3. finanšu atbalstu nepiešķir, ja, sniedzot finanšu atbalstu saskaņā ar Komisijas regulu Nr.1407/2013, Komisijas regulu Nr.717/2014 vai Komisijas regulu Nr.1408/2013, saimnieciskās darbības veicējam ar tiesas spriedumu ir pasludināts maksātnespējas process, ar tiesas spriedumu tiek īstenots tiesiskās aizsardzības process vai ar tiesas lēmumu tiek īstenots ārpustiesas tiesiskās aizsardzības process, ir uzsākta bankrota procedūra, piemērota sanācija vai mierizlīgums vai kura saimnieciskā darbība ir izbeigta;

32.4. finanšu atbalstu, ko finansējuma saņēmējs dotācijas veidā piešķir darba devējam,*de minimis* atbalsta veidā drīkst kumulēt līdz Komisijas regulas Nr.1407/2013 3.panta 2.punktā vai Komisijas regulas Nr.717/2014 3.panta 2.punktā, vai Komisijas regulas Nr.1408/2013 3.panta 2.punktā noteiktajam attiecīgajam robežlielumam un drīkst kumulēt ar valsts atbalstu attiecībā uz vienām un tām pašām attiecināmajām izmaksām vai valsts atbalstu tam pašam riska finansējuma pasākumam, ja šīs kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kāda konkrētā gadījumā īpašajiem apstākļiem noteikta Komisijas grupu atbrīvojuma regulā vai lēmumā, saskaņā ar Komisijas regulas Nr.1407/2013 5.panta 1. un 2.punktu vai Komisijas regulas Nr.717/2014 5.panta 1., 2. un 3.punktu, vai Komisijas regulas Nr.1408/2013 5.panta 1., 2. un 3.punktu.

33.  Finanšu atbalsta uzskaiti veic saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.

34. Lēmumu par atbalsta piešķiršanu saskaņā ar Komisijas regulu Nr.1407/2013, Komisijas regulu Nr.717/2014 un Komisijas regulu Nr.1408/2013 var pieņemt līdz šo regulu darbības beigām jeb līdz 2021.gada 30.jūnijam.

Ministru prezidente L.Straujuma

Labklājības ministrs U.Augulis

19.12.2014. 09:06

4 358

A.Vībe, 67021648

[Anna.Vibe@lm.gov.lv](mailto:Anna.Vibe@lm.gov.lv)